"กรณ์" ติวออมสินเร่งปล่อยกู้รายย่อย-แก้หนี้นอกระบบ
รมว.คลัง มอบนโยบายธนาคารออมสินปล่อยกู้ผู้มีรายได้น้อย เพิ่มบทบาทแก้หนี้นอกระบบ เผยจะแถลงนโยบายสินเชื่อแบงก์รัฐ 18 ม.ค.นี้
15 ม.ค. 2553

รมว.คลัง มอบนโยบายธนาคารออมสินปล่อยกู้ผู้มีรายได้น้อย เพิ่มบทบาทแก้หนี้นอกระบบ เผยจะแถลงนโยบายสินเชื่อแบงก์รัฐ 18 ม.ค.นี้
นายกรณ์ จาติกวณิช รมว.คลัง กล่าวว่า ได้มอบนโยบายการดำเนินงานปี 2553 ให้คณะกรรมการธนาคารออมสินชุดใหม่  4 ด้าน ประกอบด้วย 1.บทบาทในการทำงานร่วมกับรัฐบาลและกระทรวงการคลังในการเป็นทางเลือกด้านแหล่งเงินทุนของประชาชนผู้มีรายได้น้อย เพื่อช่วยเหลือผู้ที่ยังเข้าไม่ถึงสินเชื่ออีก 15-20% ของจำนวนคนไทยทั้งประเทศ  2.บทบาทการแก้ไขปัญหาหนี้สินนอกระบบของประชาชน โดยต้องให้บริการดูแลลูกหนี้อย่างต่อเนื่อง เพื่อที่ว่าเมื่อโอนหนี้เข้าระบบแล้วจะได้ไม่กลับไปเป็นหนี้นอกระบบอีก ซึ่งปัจจุบันธนาคารออมสินได้รับลงทะเบียนลูกหนี้ไว้กว่า 5 แสนราย และ ธนาคารเพื่อการเกษตรและสหกรณ์การเกษตร (ธ.ก.ส.) อีกกว่า 5 แสนราย รวมแล้วประมาณ 1 ล้านรายแล้ว 3.บทบาทของการเป็นผู้บริการที่ช่วยรักษาระดับสภาพคล่องให้แก่ผู้ประกอบการขนาดกลางและขนาดย่อม (เอสเอ็มอี)  และ 4.บทบาทการสร้างวัฒนธรรมการออม โดยตนต้องการให้ธนาคารออมสินมีส่วนร่วมในการกระจายพันธบัตรออมทรัพย์ไทยเข้มแข็งของรัฐบาลไปสู่ประชาชนในวงกว้างมากขึ้น ซึ่งในปีที่ผ่านมา ธนาคารออมสินยังติดปัญหาที่ไม่สามารถเป็นตัวแทนจำหน่ายพันธบัตรออมทรัพย์ไทยเข้มแข็งของรัฐบาลได้ แต่ในปีนี้จะมีการอุดช่องโหว่นี้
นายกรณ์ กล่าวด้วยว่า ในวันที่ 18 ม.ค.นี้ กระทรวงการคลังจะชี้แจงถึงนโยบายสินเชื่อของสถาบันการเงินของรัฐในปี 2553 ว่าจะเป็นอย่างไรต่อไป หลังจากที่ผ่านมานายประดิษฐ์ ภัทรประสิทธิ์ รัฐมนตรีช่วยว่าการกระทรวงการคลัง ได้ประสานงานกับทุกสถาบันการเงินแล้ว
ด้านนายเลอศักดิ์ จุลเทศ ผู้อำนวยการธนาคารออมสิน กล่าวว่า ในปี 2553 เบื้องต้นธนาคารตั้งเป้าขยายสินเชื่อใหม่ไม่ต่ำกว่า 10% หรือไม่ต่ำกว่า 7.8 หมื่นล้านบาท หลังจากปีที่ผ่านมา มียอดสินเชื่อ ณ สิ้นปี อยู่ที่ 7.8 แสนล้านบาท โดยมีการขยายตัวของสินเชื่อในปี 2552 ถึง 30% อย่างไรก็ดี เป้าหมายสินเชื่อทั้งหมด คงต้องรอผลสรุปยอดลูกหนี้นอกระบบในส่วนที่ธนาคารออมสินจะต้องรับผิดชอบอีกครั้ง ว่าจะมีกี่ราย และคิดเป็นมูลหนี้เท่าไหร่